《杏林春意为医士凌永诚赋》
明代·童轩

岂不闻董仙昔日居庐峰，医全造化通神功。功存利济不责报，年多植杏成芳丛。

君家亦是岐黄学，金匮名方绍高躅。拯世宁论子母钱，活人剩贮君臣药。

一来卖药知几年，声华不减匡庐仙。回生起死亦无数，深林种杏如公田。

绮疏春暖涵晴日，赤箭青芝正初出。都人争植不辞劳，斲碎香苔破春碧。

土脉阳和雨露肥，青枝茁出皆蓓蕾。忽然一夜春风动，千树万树红霞开。

年年二月复三月，儿女争看好颜色。不羡玄都观里花，宁誇太华峰头叶。

看花曾记上林游，花压乌纱照醉眸。晴雪堕霞粘翠箔，綵云飘影下朱楼。

于今南国暌违久，惆怅东风一卮酒。卧病闭门春色深，长吟北望频搔首。

感君为我活沉痾，援溺扶危惠实多。五株岂足报君惠，为赋杏林春意歌。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。